《绮罗香　玉壶山人为余作美人拜月图数年矣携之行箧再付装池漫题此阕》
清代·张祥河

桂影轮圆，湘纹几净，残夜更筹初转。好事天边，蓦地凄凉难遣。

怪云意、薄似郎痴，道明月、还如侬面。恁拣取、心字香烧，临风未许綵丝剪。

蛾眉旧恨常敛，犹记拾花阶下，抛残金钿。著个朱阑，扶住轻盈娇懒。

便偻指、几度团栾，祇瞥眼、辰移星换。又谁知、裙钗芙蓉，绣痕沾碧藓。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。